– Dette ser jo helt håpløst ut, sier statssekretær Tommy Skjervold (Frp) i Samferdselsdepartementet om bomplasseringen i Sandakerveien på Torshov.

– Jeg vil tro at Statens vegvesen ser det selv.

Det var onsdag at Dagsavisen kunne fortelle om Arne B. Øystese som fikk en av Oslos nye bomstasjoner rett på balkongen.

Nå vil statssekretæren gi Vegvesenet sjansen til å gå en runde til og rydde opp. Det vil si å flytte bomstasjonen.

– Hva gjøre dere hvis de ikke flytter den?

– Da vil vi be dem om å finne en annen plassering.

SE DE ELLEVILLE BILDENE: – Jeg kan nærmest henge koppholderen min på den

Skal finne en løsning

Det kan det hende Samferdselsdepartementet slipper. Anne-Grethe Nordahl, prosjektleder i Statens vegvesen for de nye bomstasjonene i Oslo, sier de nå går i dialog med beboerne i borettslaget i Sandakerveien.

– Vi prøver å se på muligheter for å flytte bomstasjonen.

– Men du har sagt det ikke var plass til den andre steder i Sandakerveien?

– Det er veldig vanskelig. Men vi skal snakke med dem som bor der for å se hva de kan akseptere.

– Går du nå tilbake på det du sa om at dette er en del av det å bo i en by?

– Nå gjør vi tiltak for å prøve å få til en bedre løsning på det.

– Vil det si at dere flytter bommen?

– Vi jobber med å finne en alternativ plassering.

– Kan en løsning være å la den stå?

– Nei, det er antakelig ikke en løsning. Men det er spørsmål om hvor mye vi kan flytte den, og derfor går vi nå i dialog med borettslaget.

LES OGSÅ: I mai fikk Arne B. Øystese plutselig bom rett foran balkongen. Nå er leiligheten verdt en halv million mindre

Regnes som skilt

Det var ikke behov for byggesøknad for bomstasjonen i Sandakerveien, sier avdelingsdirektør i Plan- og bygningsetaten, Hanne Høybach.

Grunnen til det handler om veiregulering. Når bomstasjonen står på veigrunn, er den regnet på lik linje med skilter, lysanlegg, master og annet. Da er det opp til Statens vegvesen å håndtere krav som ellers kunne vært stilt etter plan- og bygningslovgivningen.

– Vegvesenet burde vurdert hensiktsmessig plassering og nabovarsling, sier Høybach.

LES OGSÅ: «Hva hvis det var din balkong, herr overingeniør?», skriver Dagsavisens nyhetsredaktør Lars West Johnsen

Mange bommer

Naboene i borettslaget på Torshov fikk varsel om bomstasjonen på e-post 14. mai, kun to dager før masten ble satt opp.

– Hvordan kunne dette skje? Var det ingen som så at dette var en dårlig plassering?

– Det var veldig mange bommer som skulle opp på kort tid, og en veldig krevende prosess, sier prosjektleder Nordahl i Vegvesenet.

– Det er klart at dette med involvering er kjempeviktig. Det har vært en utfordrende jobb, men vi skulle selvsagt klart det med involvering og tatt kontakt med borettslaget mye tidligere.

– Hvorfor gjorde dere det ikke?

– Planen var å ta kontakt, men det ble glemt. Og på det tidspunktet vi gjorde det, var det selvsagt for sent.